**POSEBNI SPORAZUM O OBDELAVI OSEBNIH PODATKOV**

**K OKVIRNEM SPORAZUMU ZA NAJEM PROGRAMSKE OPREME MICROSOFT PO LICENČNI POGODBI »ENTERPRISE AGREEMENT SUBSCRIPTION«**

1. člen

Stranke okvirnega sporazuma uvodoma ugotavljajo:

* da so dne \_\_\_\_\_\_\_\_\_\_ sklenile Okvirni sporazum za **JHL-16/24 NAJEM PROGRAMSKE OPREME MICROSOFT PO LICENČNI POGODBI »ENTERPRISE AGREEMENT SUBSCRIPTION«** (v nadaljevanju: okvirni sporazum);
* da na podlagi okvirnega sporazuma izvajalec kot obdelovalec (v nadaljevanju: obdelovalec okvirnega sporazuma) za naročnika kot upravljavca opravlja storitev NAJEMA PROGRAMSKE OPREME MICROSOFT PO LICENČNI POGODBI »ENTERPRISE AGREEMENT SUBSCRIPTION«, v okviru katere v imenu upravljavca tudi obdeluje osebne podatke;
* da se stranki zavedata pomembnosti zaščite pravice do zasebnosti, varstva osebnih podatkov in sta seznanjeni z veljavnimi zakoni in predpisi o varstvu osebnih podatkov;
* da se dne 25. maja 2018 prične uporabljati Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES - Splošna uredba o varstvu podatkov - angl. General Data Protection Regulation (v nadaljevanju: Uredba GDPR), ki od upravljavcev in obdelovalcev zahteva natančnejšo opredelitev obveznosti obdelovalca okvirnega sporazuma do upravljavca ter opredelitev določenih vsebin, vezanih na obdelavo osebnih podatkov, ki v obstoječem okvirnem sporazumu niso bile urejene, zaradi česar stranki okvirnega sporazuma sklepata ta Posebni sporazum o obdelavi osebnih podatkov k okvirnem sporazumu (v nadaljevanju: Sporazum) in tudi morebitnim drugim dogovorom, sklenjenim med naročnikom na eni strani in izvajalcem na drugi strani;
* upoštevaje medsebojne pravice in obveznosti, opredeljene v tem Sporazumu, stranki okvirnega sporazuma soglašata, da spodaj opredeljeni pogoji, pravice in obveznosti predstavljajo poseben dodatek k okvirnem sporazumu.

2. člen

Obdelovalec okvirnega sporazuma lahko obdeluje osebne podatke zgolj po navodilih upravljavca, pri čemer upravljavec z okvirnim sporazumom oziroma posebno prilogo k temu sporazumu določi vrsto osebnih podatkov za obdelavo, vsebino, trajanje in namen obdelave.

Obdelovalec okvirnega sporazuma je dolžan upravljavca obvestiti, če meni, da navodila upravljavca kršijo določbe Uredbe GDPR ali katere druge predpise o varstvu osebnih podatkov, ki zavezujejo obdelovalca okvirnega sporazuma kot obdelovalca osebnih podatkov.

Obdelovalec okvirnega sporazuma mora voditi evidenco vseh vrst dejavnosti obdelave osebnih podatkov, ki jih izvaja za upravljavca ter zagotavljati nadzor nad obdelavo osebnih podatkov v skladu z GDPR in internimi akti upravljavca, ki urejajo varstvo osebnih podatkov.

Obdelovalec okvirnega sporazuma zagotavlja, da so osebe, ki so pooblaščene za obdelavo osebnih podatkov, zavezane k zaupnosti.

Obdelovalec okvirnega sporazuma glede na naravo obdelave osebnih podatkov, ki jih obdeluje za upravljavca, le-temu pomaga pri:

* zagotavljanju varstva pravic posameznika, na katerega se nanašajo osebni podatki, ki jih obdelovalec okvirnega sporazuma obdeluje, kar zagotavlja z izvajanjem ustreznih tehničnih in organizacijskih ukrepov,
* obveščanju pristojnega nadzornega organa (Informacijskega pooblaščenca Republike Slovenije) v primeru kršitve varstva osebnih podatkov na način, da obdelovalec okvirnega sporazuma takoj oziroma še isti dan po seznanitvi s kršitvijo obvesti upravljavca o vrsti in obsegu kršitve, navede kontaktne podatke pooblaščene osebe za varstvo osebnih podatkov oziroma drug kontakt, kjer lahko upravljavec pridobi več informacij o kršitvi, poda opis verjetnih posledic kršitve varstva osebnih podatkov in opis ukrepov, katerih sprejetje predlaga za obravnavanje kršitve, pa tudi ukrepov za ublažitev morebitnih škodljivih posledic kršitve,
* izpolnjevanju obveznosti v zvezi s seznanitvijo posameznika, na katerega se nanašajo osebni podatki, da je prišlo do kršitve varstva osebnih podatkov, če je verjetno, da bo takšna kršitev povzročila veliko tveganje za pravice in svoboščine posameznika,
* izdelavi ocene učinka predvidenih dejanj obdelave osebnih podatkov za varstvo osebnih podatkov, ki se opravi, ko se spremeni tveganje, ki ga predstavljajo posamezna dejanja obdelave.

3. člen

Obdelovalec okvirnega sporazuma je dolžan po zaključku storitev in tudi na vsakokratno zahtevo upravljavca osebne podatke, ki jih je na podlagi okvirnega sporazuma obdeloval za upravljavca, nemudoma vrniti upravljavcu, morebitne kopije teh osebnih podatkov pa mora takoj izbrisati ali uničiti.

Obdelovalec okvirnega sporazuma mora upravljavcu podati vse informacije, ki jih upravljavec zahteva za dokazovanje izpolnjevanja obveznosti obdelovalca okvirnega sporazuma v zvezi z obdelavo osebnih podatkov upravljavca ter upravljavcu omogočiti izvajanje revizij in pregledov, pri katerih mora obdelovalec okvirnega sporazuma tudi sodelovati.

4. člen

Obdelovalec okvirnega sporazuma mora pri izvrševanju določil tega okvirnega sporazuma v zvezi z osebnimi podatki in obdelavo osebnih podatkov z organizacijskimi in tehničnimi ukrepi zagotoviti zavarovanje osebnih podatkov tako, da se preprečuje nepooblaščena obdelava, slučajno ali namerno nepooblaščeno uničevanje podatkov, njihova sprememba ali izguba, kar zagotovi z/s :

* varovanjem prostorov, opreme in sistemske programske opreme, vključno z vhodno – izhodnimi enotami,
* varovanjem aplikativne programske opreme, s katero se obdelujejo osebni podatki,
* preprečevanjem nepooblaščenega dostopa do osebnih podatkov pri njihovem prenosu, vključno s prenosom po telekomunikacijskih sredstvih in omrežjih,
* zagotavljanjem učinkovitega načina blokiranja, uničenja, izbrisa ali anonimiziranja osebnih podatkov,
* omogočanjem poznejšega ugotavljanja, kdaj so bili posamezni osebni podatki vneseni, uporabljeni ali drugače obdelani in kdo je obdeloval te osebne podatke,
* testiranjem vsakega novega programa in spremembe pri obstoječih programih pred redno uporabo na testnih vzorcih.

5. člen

Z ukrepi iz prejšnjega člena tega sporazuma obdelovalec okvirnega sporazuma zagotavlja upravljavcu:

* dostop do osebnih podatkov, ki se v zvezi s posameznikom obdelujejo pri obdelovalcu okvirnega sporazuma, popravek netočnih osebnih podatkov v zvezi s posameznikom,
* izbris osebnih podatkov v primerih, ko osebni podatki niso več potrebni za namene, za katere so bili zbrani, če posameznik prekliče privolitev, če ne obstaja pravna podlaga za obdelavo osebnih podatkov ali če posameznik utemeljeno ugovarja obdelavi osebnih podatkov,
* omejitev obdelave v primerih, ko posameznik, na katerega se nanašajo osebni podatki, oporeka točnosti teh podatkov ali izbrisu osebnih podatkov pri nezakoniti obdelavi, kadar posameznik
* vloži ugovor v zvezi z obdelavo osebnih podatkov ali potrebuje osebne podatke za uveljavljanje, izvajanje in obrambo pravnih zahtevkov, upravljavec pa osebnih podatkov ne potrebuje več za namene obdelave,
* potrebne podatke in informacije za obveščanje v zvezi s popravkom ali izbrisom osebnih podatkov, ki se nanašajo na posameznika in omejitvijo obdelave,
* potrebne podatke in informacije zaradi morebitnega ugovora v zvezi z obdelavo osebnih podatkov, ki se nanašajo na posameznika.

6. člen

Obdelovalec okvirnega sporazuma sme samo po izrecnem predhodnem pisnem pooblastilu upravljavca poveriti posamezna opravila v zvezi z obdelavo osebnih podatkov podobdelovalcu okvirnega sporazuma.

Za vsakega podobdelovalca okvirnega sporazuma določi obdelovalec okvirnega sporazuma v medsebojni pisni pogodbi o obdelovanju osebnih podatkov:

* vrste osebnih podatkov, do katerih ima podobdelovalec okvirnega sporazuma dostop,
* pooblastila podobdelovalca okvirnega sporazuma pri obdelavi osebnih podatkov,
* ukrepe za varstvo osebnih podatkov, ki jih mora podobdelovalec okvirnega sporazuma sprejeti in izvajati,
* nadzor obdelovalca okvirnega sporazuma glede izvajanja ukrepov varstva osebnih podatkov pri podobdelovalcu okvirnega sporazuma.

7. člen

Podobdelovalec okvirnega sporazuma mora za vsako obdelavo osebnih podatkov zagotoviti enako stroge postopke in ukrepe za zavarovanje osebnih podatkov in za varstvo pravic posameznikov, kot veljajo v skladu s tem sporazumom za obdelovalca okvirnega sporazuma.

Za izvršitev obveznosti iz tega okvirnega sporazuma odgovarja upravljavcu obdelovalec okvirnega sporazuma tako, kot da bi jih opravil sam, čeprav jih je namesto njega izvedel podobdelovalec okvirnega sporazuma.

8. člen

Ta Sporazum je sklenjen in prične veljati z dnem podpisa obeh strank okvirnega sporazuma. Sporazum se šteje za sestavni del okvirnega sporazuma in velja za čas veljavnosti okvirnega sporazuma.

Kakršnekoli spremembe ali dopolnitve tega Sporazuma so možne le v obliki pisnega aneksa k sporazumu ali v obliki sprejema novega Sporazuma, ki ga podpišeta obe stranki okvirnega sporazuma.

9. člen

V primeru neskladja med določbami tega Sporazuma in okvirnega sporazuma ali drugih obstoječih dogovorov o obdelavi osebnih podatkov med strankama okvirnega sporazuma veljajo določila tega Sporazuma.

10. člen

Ta Sporazum je sklenjen v osmih (8) enakih izvodih, od katerih prejme naročnik sedem (7) in izvajalec en (1) izvod.

Ljubljana, dne \_\_\_\_\_\_\_\_\_\_\_\_ \_\_\_\_\_\_\_\_\_\_, dne \_\_\_\_\_\_\_\_\_\_\_\_

**NAROČNIK: IZVAJALEC:**